Wankebꞌ aj Jerusalén keꞌxye:
—¿Ma maawaꞌ ta bꞌiꞌ aꞌin li wiinq li teꞌraj xkamsinkil ebꞌ li nekeꞌtaqlan saꞌ qayaanq laaꞌo aj judío?
Kꞌehomaq retal.
Wan arin ut yoo chi aatinak chiruhebꞌ chixjunilebꞌ li tenamit ut maakꞌaꞌ nekeꞌxye re.
Maare xeꞌxnaw naq aꞌan li Cristo.
¿Chanru naq aꞌanaq li Cristo?
¿Ma inkꞌaꞌ ta bꞌiꞌ naqanaw bꞌar xtenamit li wiinq aꞌin?
Naq taachaalq li Cristo,
maa ani taanaꞌoq re chi tzꞌaqal bꞌar taachaalq chaq,
chankebꞌ.
Naq li Jesús yoo chixchꞌolobꞌankil li xyaalal saꞌ li templo,
kixye chi kaw xyaabꞌ xkux:
—Yaal naq nekenaw wu.
Ut nekenaw bꞌar intenamit.
Abꞌanan inkꞌaꞌ nekenaw chi tzꞌaqal bꞌar xinchal chaq.
Laaꞌin inkꞌaꞌ xintaqla chaq wibꞌ yal injunes.
Li Dios,
li tiik xchꞌool,
aꞌan li xtaqlan chaq we.
Laaꞌex inkꞌaꞌ nekenaw ru aꞌan.
Kaꞌaj wiꞌ laaꞌin ninnaꞌok ru xbꞌan naq rikꞌin aꞌan xinchal chaq.
Li Dios,
aꞌan li kitaqlan chaq we,
chan li Jesús.
Ut keꞌraj raj xchapbꞌal re naq teꞌxkꞌe saꞌ tzꞌalam.
Abꞌanan inkꞌaꞌ ajwiꞌ keꞌxchap xbꞌan naq toj maajiꞌ nawulak xqꞌehil naq taachapeqꞌ.
Nabꞌalebꞌ li tenamit keꞌxpaabꞌ li Cristo ut keꞌxye:
—Laaꞌo naqanaw naq taakꞌuluunq li Cristo,
nabꞌalebꞌ li milagro tixbꞌaanu.
Li wiinq aꞌin nabꞌal li milagro yoo chixbꞌaanunkil.
Wi ta maawaꞌ li Cristo,
¿chan ta wiꞌ ru naq tixbꞌaanu li milagro li yoo chixbꞌaanunkil?
Ebꞌ laj fariseo keꞌrabꞌi li yookebꞌ chixyebꞌal chirix li Jesús.
Joꞌkan naq ebꞌ aꞌan,
rochbꞌenebꞌ li xbꞌeenil aj tij,
keꞌxtaqla li nekeꞌkꞌakꞌalen saꞌ li templo chixchapbꞌal li Jesús re teꞌxkꞌe saꞌ tzꞌalam.
Li Jesús kixye rehebꞌ:
—Toj maajiꞌ tineechap.
Toj tinwaanq chik kaꞌchꞌinaq saꞌ eeyaanq,
tojoꞌnaq tinsuqꞌiiq wiꞌchik rikꞌin li kitaqlan chaq we.
Tineesikꞌ ut inkꞌaꞌ tineetaw xbꞌan naq bꞌar waanqin laaꞌin,
laaꞌex inkꞌaꞌ texruuq chi xik,
chan.
Ut ebꞌ laj judío keꞌok chi aatinak chi ribꞌilebꞌ ribꞌ ut keꞌxye:
—¿Bꞌar anchal taaxik li wiinq aꞌin naq inkꞌaꞌ taaruuq taqataw?
Maare taaxik rikꞌinebꞌ laj judío li wankebꞌ saꞌ xtenamitebꞌ laj griego.
Malaj taaꞌok chixtzolbꞌalebꞌ laj griego.
Aꞌan xye,
“Tineesikꞌ ut inkꞌaꞌ tineetaw.
Inkꞌaꞌ naru texxik bꞌar waanqin wiꞌ,”
chan.
¿Kꞌaꞌru xyaalal aꞌan?
chankebꞌ.
Li rosoꞌjik li ninqꞌe,
aꞌan li kutan li qꞌaxal loqꞌ chiruhebꞌ.
Saꞌ li hoonal aꞌan,
li Jesús kixaqli chiruhebꞌ ut kixye chi kaw xyaabꞌ xkux:
—Li ani taachaqiq re,
chaalq wikꞌin.
Laaꞌin tinkꞌe rukꞌa.
Xbꞌan naq joꞌkaꞌin tzꞌiibꞌanbꞌil retalil saꞌ li Santil Hu:
Chixjunilebꞌ li ani teꞌpaabꞌaanq we laaꞌin,
li Santil Musiqꞌej li nakꞌehok junelik yuꞌam taawaanq rikꞌinebꞌ.
Chanchan jun li yuꞌam haꞌ li inkꞌaꞌ naꞌosoꞌ.—
Naq kixye aꞌin,
li Jesús yoo chi aatinak chirix li Santil Musiqꞌej li taawaanq rikꞌinebꞌ li teꞌpaabꞌaanq re.
Saꞌ li kutan aꞌan,
li Santil Musiqꞌej toj maajiꞌ nakꞌulun xbꞌan naq li Jesús toj maajiꞌ naxik saꞌ choxa chixkꞌulbꞌal li xloqꞌal.
Naq keꞌrabꞌi li kꞌaꞌru kixye li Jesús,
wan keꞌyehok:
—Relik chi yaal li wiinq aꞌin profeta.—
Ut wankebꞌ ajwiꞌ keꞌxye:
—Li wiinq aꞌin,
aꞌan li Cristo.
— Abꞌanan wankebꞌ wiꞌchik li keꞌchaqꞌok ut keꞌxye:
—¿Ma Galilea ta bꞌiꞌ taachaalq li Cristo li yechiꞌinbꞌil qe?
Tzꞌiibꞌanbꞌil retalil saꞌ li Santil Hu naq li Cristo li Mesías taachaalq saꞌ xyaanqebꞌ li ralal xkꞌajol li rey David.
Taachaalq aran Belén li kiwan wiꞌ li rey David najter,
chankebꞌ.
Joꞌkan naq li tenamit keꞌxjachi ribꞌebꞌ xbꞌan naq jalan jalaanq yookebꞌ chixkꞌoxlankil chirix li Jesús.
Wankebꞌ li keꞌajok xchapbꞌal li Jesús abꞌanan inkꞌaꞌ ajwiꞌ keꞌxbꞌaanu.
Naq keꞌsuqꞌi li keꞌtaqlaak chixchapbꞌal li Jesús,
ebꞌ laj fariseo ut ebꞌ li xbꞌeenil aj tij keꞌxpatzꞌ rehebꞌ:
—¿Kꞌaꞌut naq inkꞌaꞌ xekꞌam chaq li wiinq aꞌan?
chankebꞌ.
Ebꞌ li nekeꞌkꞌakꞌalen saꞌ li templo keꞌchaqꞌok ut keꞌxye:
—¡Maa jun wa qabꞌiom junaq wiinq chi aatinak joꞌ naꞌaatinak li wiinq aꞌan!
¡Chꞌinaꞌus li kꞌaꞌru naxye!
chankebꞌ.
Ut ebꞌ laj fariseo keꞌxye rehebꞌ:
—¿Ma xekꞌe ajwiꞌ eeribꞌ laaꞌex chixbꞌalaqꞌi li wiinq aꞌan?
¿Ma wan ta bꞌiꞌ junaq xkomonebꞌ li nekeꞌtaqlan saꞌ qayaanq li xpaabꞌ li kꞌaꞌru naxye aꞌan?
Ut,
¿ma wan ta bꞌiꞌ junaq qakomon laaꞌo aj fariseo xpaabꞌan re?
Ebꞌ li kꞌila tenamit aꞌin inkꞌaꞌ nekeꞌxnaw kꞌaꞌru naxye saꞌ li chaqꞌrabꞌ li kikꞌeheꞌ re laj Moisés.
¿Kꞌaꞌru teꞌok wiꞌ ebꞌ aꞌan?
chankebꞌ laj fariseo.
Wan aran laj Nicodemo li kiwulak rikꞌin li Jesús chi qꞌeq.
Aꞌan jun rehebꞌ laj fariseo.
Kixye rehebꞌ:
—Naxye saꞌ li qachaqꞌrabꞌ naq inkꞌaꞌ naru raqok aatin saꞌ xbꞌeen junaq wiinq chi toj maajiꞌ naxye ma wan xmaak malaj ut inkꞌaꞌ.
Tento taqanaw chi tzꞌaqal kꞌaꞌru li xmaak,
chan laj Nicodemo.
Keꞌchaqꞌok ut keꞌxye re:
—¿Ma laaꞌat ajwiꞌ aj Galilea laaꞌat?
Tzol aawibꞌ chi us saꞌ li Santil Hu re taakꞌe retal naq maa jun profeta chalenaq chaq Galilea,
chankebꞌ.
Ut chirix chik aꞌan,
chixjunilebꞌ keꞌkoohebꞌ saꞌ rochochebꞌ.